[{"text_idx": "#000002", "text": "Eble vi legas c\u0302i tiun recenzon pri la novelo \u201eKiel vaglumo\u201d de Willem Elsschot, c\u0302ar vi vidis atentokaptan anoncon en la decembra numero de MONATO. La anonco promesas plurtavolan legaj\u0302on, kiun oni povas malc\u0302ifri diversmaniere. Kiel ni rakontu pri g\u0302i, ne rompante la enigmon?"}, {"text_idx": "#000003", "text": "La leganton, tenantan la libron en la manoj, atendas nova elprovo: li trovas sufic\u0302e detalan enkondukon de Eric Rinckhout en la nederlanda lingvo kaj en Esperanto. C\u0302u legi g\u0302in antau\u0306 la novelo kaj tuj ekkoni c\u0302efajn turnojn au\u0306 prokrasti la sugestojn g\u0302is la fino de la legado? Krom diversaj klarigoj, la enkonduko donas utilan informon pri la au\u0306toro, fama flandra verkisto, kies vera nomo estas Alfons de Ridder (1882-1960)."}, {"text_idx": "#000005", "text": "La novelo mem estas tre mallonga, nur 35 pag\u0302oj, kaj la historio estas tre simpla. Unu pluvan malserenan vesperon triopo de brunhau\u0306taj maristoj akompanataj de loka log\u0302anto Laarmans, serc\u0302as en Antverpeno unu virinon lau\u0306 la adreso sur cigaredskatolo. Estas tre malmulte da aliaj agantoj, sed multe da pensoj, komparoj, rememoroj, revoj, provoj kompreni sin mem kaj siajn zorgatojn fare de Laarmans. La renkonto kun orientuloj pensigas lin pri familia vivo, pri amataj virinoj, pri rilatoj inter homoj, pri religioj kaj soci-arang\u0302o, c\u0302u aferoj estas realaj au\u0306 imagaj, c\u0302u ili estas gravaj au\u0306 ne."}, {"text_idx": "#000006", "text": "La maldika libreto invitas al serioza pensado pri amo, vivo, socio. Pretaj sekvi mensajn vagadojn de la protagonisto legu \u201eKiel vaglumo\u201d."}]